John Newman (sanger)

John William Peter Newman (født 16. juni 1990 i Settle i North Yorkshire i England) er en britisk sanger, låtskriver, musiker og plateprodusent. Han er kjent for sangen «Love Me Again» som gikk til topps på UK Singles Chart i juli 2013 og dukket opp i videospillet FIFA 14. Newman har også vært med på å skrive og synge i Rudimental-singlene «Feel the Love» og «Not Giving In» i 2012. Sangene nådde henholdsvis første- og fjortendeplass på den britiske singellisten. I 2014 sang han på Calvin Harris-singelen «Blame» som også toppet den britiske singellisten.

Han slapp debutalbumet sitt Tribute i 2013, og under Brit Awards 2014 ble Newman nominert til tre priser – blant annet for beste britiske mannlige soloartist. Samme år hadde Newman solgt over 1,3 millioner plater i Storbritannia alene.

Bakgrunn 
Newman ble født i 1990 og vokste opp i Settle i North Yorkshire i Nord-England. Som barn ble han forlatt av sin far, og moren Jackie måtte ta seg av ham og storebroren James alene. Moren forsørget familien som resepsjonist og tjente så lite som ett pund om dagen. Allerede som barn fattet Newman interesse for sang og musikk, og ved 14-årsalderen begynte han å spille gitar og skrive sine egne sanger. Han lærte også å produsere låter og laget egne house-låter og drev med DJ-ing. Han begynte også å opptre på lokale puber og barer i nærområdet.

Som 16-åring flyttet han til Leeds og videreutviklet der sin stemme og lydbilde, blant andre innen sjangrene Motown og Stax. Som 20-åring flyttet han videre til London og startet i band og fikk kontrakt med Island Records. Da han tok spillejobber på The Silver Bullet bar, ble han kjent med Piers Agget, et av medlemmene i Rudimental. Han slapp siden låten «Cheating» for digital nedlastning og spilte en akustisk versjon av låten på spillejobber.

Musikkarriere

2012: Gjennombrudd 
I mai 2012 var John Newman sanger på Rudimental-singelen «Feel the Love». Sangen gikk til topps på den britiske singellisten UK Singles Chart i juni samme år, og den nådde topp fem i Australia, Belgia, Nederland og New Zealand. Sangen ble senere sertifisert med to ganger platina av Australian Recording Industry Association.

2013: Debut som soloartist 
I juni 2013 slapp John Newman sin debutsingel «Love Me Again» – sangen var hovedsingelen fra debutplaten hans, Tribute, som ble utgitt i 14. oktober samme år. Sangen toppet den britiske singellisten, og gikk inn på topp ti i en rekke land, blant andre Australia, Belgia, Danmark, Frankrike, Irland, Italia, New Zealand, Norge, Sveits, Tyskland og Østerrike. Den var også med på soundtracket til videospillet FIFA 14.

20. oktober 2013 gikk også albumet Tribute til topps på UK Albums Chart. Talking to the Official Charts Company. I kjølvannet av albumet, slapp han sin tredje singel fra albumet, «Losing Sleep», og han gjorde en rekke opptredener på britisk tv og radio. I desember 2013 nådde også «Love Me Again» også topp 40 i Canada og USA, og han ble nominert til tre Brit Awards i 2014 – blant annet britiske mannlige soloartist og årets britiske singel.

2014–: Revolve og tredje studioalbum 
I august 2014 sa Newman i et intervju at han var klar for å bevege seg videre til album nummer to. Samme år var han sanger på Calvin Harris' singel «Blame» som ble sluppet 7. september 2014. Sangen gikk rett til topps på UK Singles Chart. 

1. juni 2015 ga Newman ut «Come and Get It», den første singelen fra album nummer to, Revolve, som ble utgitt 16. oktober samme høst. I juli 2016 ga Newman ut sangen «Olé», som hovedsingel fra sitt planlagte tredje studioalbum. I mars 2018 ga han ut «Fire in Me», og fulgte på med låten «Feelings» i mars 2019. Sistnevnte sang har anskrevet med de svenske låtskriverne Blnk og co-produsert med den svenske produsenten Jarly.

Privatliv 
Newman har to ganger blitt diagnostisert med hjernesvulst, og har gjennomgått to operasjoner – i 2012 og i 2016. Han giftet seg med sin danske kjæreste Nana-Maria 18. august 2018 i London. I et intervju med BBC i juni 2019 åpnet han opp om sin mentale helse og depresjoner. Blant annet ble han deprimert fordi han sammenlignet seg med andre musikere som hadde opplevd langt større suksess musikalsk og økonomisk. For å motvirke dette, ble det valgt mindre konsertarenaer og lokaler på turneen hans i 2019.

Diskografi

Studioalbum 

 2013 – Tribute
 2015 – Revolve

Singler 
Som soloartist:

 2013 – «Love Me Again»
 2013 – «Cheating»
 2013 – «Losing Sleep»
 2014 – «Out of My Head»
 2015 – «Come and Get It»
 2015 – «Tiring Game» (med Charlie Wilson)
 2016 – «Olé»
 2018 – «Fire in Me»
 2019 – «Feelings»
 2019 – «Without You» (med Nina Nesbitt)

Referanser

Eksterne lenker 
 
 
 
 

Engelske sangere
Engelske låtskrivere
Personer fra North Yorkshire